**Шығармашылыққа ұмтылыс**

**2022 жылғы 28 қараша Астана қ.**

**Мәжілістегі Қазақстан халқы Ассамблеясы** **депутаттық тобының мүшелері «Мың бала» республикалық мәдени-ағартушылық жобасының қатысушыларын марапаттау рәсіміне қатысты.**

Мәжіліс депутаттары С.Абдрахманов, Н.Дементьева және З.Кузиев Қазақстан халқы Ассамблеясының жыл сайын өткізілетін «Мың бала» республикалық мәдени-ағартушылық жобасының қатысушыларын марапаттау рәсіміне қатысты. Бұл жоба Қазақстан халқы Ассамблеясының бастамасымен 2015 жылдан бері іске асырылуда.

«Мың бала» жобасының мақсаты – мектеп жасына дейінгі балалар мен мектеп оқушыларын, әртүрлі этникалық топтардың жастарын мемлекеттік тілді оқытуда қазақ халқының ұлттық рухани құндылықтарына баулу арқылы қазақстандық бірегейлік пен бірлікті дамытуға үлес қосу болып табылады.

Іс-шара ҚР Ақпарат және қоғамдық даму министрі Д.Қыдырәлінің, Қазақстан халқы Ассамблеясының төрағасының орынбасары – Қазақстан халқы Ассамблеясы Хатшылығының меңгерушісі М.Әзілхановтың, Қазақстан халқы Ассамблеясы мүшелерінің, жоба жеңімпаздарының, мемлекеттік тілді оқыту бойынша әдіскерлердің, жастары ұйымдарының және БАҚ өкілдерінің қатысуымен өтті.

Қазақстан халқы Ассамблеясының баспасөз қызметінің ақпараты бойынша, 2015 – 2022 жылдар аралығында жоба шеңберінде барлығы 107 054 іс-шара ұйымдастырылып, 2 577 491 этномәдени бірлестіктердің жастар өкілдері қатысты. Жоба бағдарламасы халықаралық тәжірибені ескере отырып іске асырылады. Бұл барлық қатысушыларға мәдени және тілдік ортаға (шығармашылық жобалар мен конкурстарға қатысу, мемлекеттік тілде фильмдер мен мультфильмдер көру және т.б.) толықтай қосылуға және қажетті дағдыларды меңгеруге мүмкіндік береді.

 «Өнер алды қызыл тіл» номинациясы бойынша жеңімпаздарды марапаттау алдында сөз сөйлеген депутат С.Абдрахманов жастардың мемлекеттік тілді меңгеруге талабы қай тұрғыдан да қолдауға тұрарлық қадам екенін атап өтті.